Denemarke keer rug op byeenkoms | Netwerk24
Denemarke keer rug op byeenkoms
08 Julie 2020 21:00
Denemarke se nasionale gimnastiekfederasie (DIF) het Dinsdag aangekondig hy sal nie meer aanstaande jaar die Wêreldkampioenskappe vir artistiese gimnaste aanbied nie.
Geen amptelike rede is vir die besluit gegee nie, maar dit kom te midde van groot onsekerheid oor die sportwêreld heen weens die impak van die pandemie.
Die Amerikaner Simone Biles op verlede jaar se wêreldbyeenkoms vir artistiese gimnaste, waar sy vyf goue medaljes verower het. Foto: Getty Images
Die 50ste weergawe van dié kompetisie was veronderstel om van 18 tot 24 Oktober 2021 in die Deense hoofstad, Kopenhagen, plaas te vind. Die kampioenskappe vind elke jaar, buiten in Olimpiese jare, plaas, maar weens die uitstel van die Tokio-Spele is dit nou geskeduleer vir net twee maande ná die skouspel in Japan.
Die Internasionale Gimnastiekfederasie (FIG) het in 'n aparte verklaring gesê hy is teleurgesteld oor die Deense federasie se besluit. Hy oorweeg nou om 'n nuwe gasheer deur middel van 'n bodproses te vind.
"Die Deense Gimnastiekfederasie het die FIG ingelig van sy onttrekking as gasheer van die 50ste Artistieke Gimnastiek-wêreldbyeenkoms," het die FIG gesê.
"Die FIG se uitvoerende raad (EC) het kennis geneem van die besluit en sy spyt en teleurstelling verklaar. Die EC sal binnekort al die gevolge wat spruit uit hierdie situasie onder oë neem, waaronder die begin van 'n bodproses."
Denemarke was laas in 2006 die gasheer van artistieke gimnastiek se wêreldbyeenkoms. Sy besluit om terug te staan as gasheer plaas die FIG in 'n moeilike posisie, met die kompetisie net 15 maande weg.
Die FIG het in April, kort ná die besluit om die Olimpiese Spele met 'n jaar uit te stel, aan Inside the Games gesê hy het geen planne om die byeenkoms na 'n ander datum te skuif nie. – Reuters, Inside the Games